Ir-rizultati ta’ stħarriġ tal-aġenzija tal-Unjoni Ewropea, Eurofond, juri li l-irġiel Maltin f’impjieg, minn ras għal ras, jaħdmu bejn sagħtejn u sagħtejn u 24 minuta fil-ġimgħa  aktar mill-jaħdmu impjegati nisa. Fl-istess ilma jinsabu l-irġiel fid-Danimarka,il-Finlandja, il-Lussemburgu, l-Olandja, il-Polonja u n-Norveġja. Bħala regola ġenerali, l-irġiel fil-pajjiżi kollha tal-Unjoni Ewropea u n-Norveġja kollha jaħdmu aktar minn nisa b’xi sagħtejn minn ras għal ras. L-akbar differenza hija fl-Irlanda (tliet siegħat u 18-il minuta), l-Ingilterra (tliet siegġħat u 20 minuta) u l-Italja (sagħtejn u 48 minuta). Fattur importanti biex waslu għal din l-istatistika huwa l-frank annwali bi ħlas u l-btajjel pubbliċi. Fit-28 pajjiż tal-Unjoni Ewropea, dawn, bħala jiem, huma ta’ 36.7  fil-pajjiżi tal-hekk imsejħa EU15 jew il-pajjiżi li kienu membri tal-Unjoni qabel it-tkabbir tal-2004 u l-2007 (l-Awstrija, il-Belġju, id-Danimarka, il-Finlandja, Franza, il-Ġermanja, il-Ġreċja, l-Irlanda, l-Italja, il-Lussemburgu, l-Olanda, il-Portugall, Spanja, l-Isvezja u l-Ingilterra). Fil-pajjiżi l-ġodda – il-Bulgarija, ir-Republika Ċeka, l-Estonja, Ċipru, il-Latvja, Malta, l-Ungerija, il-Polonja, ir-Rumanija, is-Slovenja, is-Slovakkja u l-Krozja – il-frank annwali u l-btajjel pubbliċi huma ta’ 31 jum. Ir-rapport juri differenzi kbar bejn il-pajjiżi: fuq naħa hemm il-Ġermanja u Franza fejn il-ħaddiema għandhom mal-40 jum frank, id-Danimarka (39) u l-Italja (37 jum). In-naħa t’isfel hemm il-Belġju (29 jum) u l-Estonja, l-Ungerija, il-Polonja u r-Rumanija (30 jum).